REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/84-23

13. april 2023. godine

B e o g r a d

ZAPISNIK

20. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 13. APRILA 2023. GODINE

Sednica je počela u 11,10 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Svetlana Milijić, Nikola Radosavljević, Aleksandra Tomić, Tijana Davidovac, Nenad Mitrović, Nebojša Zelenović, Vojislav Vujić, Dragan M. Marković i Rozalija Ekres.

Sednici su prisustvovali zamenici članova Odbora: Milica Obradović (zamenik Miroslava Kondića), Snežana Paunović (zamenik Dušana Bajatovića), Dalibor Jekić (zamenik Vladimira Obradovića), Zoran Stojanović (zamenik Veroljuba Stevanovića) i Zoran Zečević (zamenik Bojane Bukumirović).

Sednici nije prisustvovao član Odbora Miroslav Aleksić, ni njegov zamenik.

Sednici je prisustvovao i narodni poslanik Svetozar Vujačić.

Na predlog predsednika, Odbor je jednoglasno (16 glasova za), utvrdio sledeći:

D n e v n i r e d:

1. Razgovor sa kandidatima za izbor četiri člana Republičke komisije za zaštitu prava u postupcima javnih nabavki;
2. Utvrđivanje Predloga odluke o izboru četiri člana Republičke komisije za zaštitu prava u postupcima javnih nabavki;
3. Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor člana Saveta Komisije za kontrolu državne pomoći.

**PRVA TAČKA DNEVNOG REDA: Razgovor sa kandidatima za izbor četiri člana Republičke komisije za zaštitu prava u postupcima javnih nabavki**

Veroljub Arsić je podsetio članove Odbora da je Radna grupa, na sastanku održanom 11. aprila 2023. godine, razmotrila prijave podnete na konkurs za izbor četiri člana Republičke komisije za zaštitu prava u postupcima javnih nabavki i utvrdila koji kandidati ispunjavaju uslov za učešće u daljem postupku izbora.

Na konkurs se javilo četvoro kandidata za izbor prvog člana i devetoro kandidata za izbor drugog člana Republičke komisije.

1. Radna grupa je, radi provere i utvrđivanja ispunjenosti uslova navedenih u javnom konkursu, izvršila uvid u podnete prijave i prateću dokumentaciju.

Nakon uvida u pristigle prijave kandidata Radna grupa je konstatovala sledeće:

- Na javni konkurs za izbor četiri člana Republičke komisije podnete su četiri prijave za izbor tri člana na osnovu člana 191. stav 2. Zakona o javnim nabavkama i devet prijava za izbor jednog člana na osnovu člana 191. stav 3. Zakona o javnim nabavkama.

- Sve prijave su blagovremene, potpune i uz njih su priloženi svi traženi dokazi.

Prijave za prvog člana Republičke komisije podneli su kandidati:

- Ana Antić

- Vesna Stanković

- Vesna Gojković Milin

- Maja Petronijević

Prijave za drugog člana Republičke komisije podneli su kandidati:

- Vesna Petrović

- Ana Antić

- Nada Glušac

- Vesna Stanković

- Slaviša Milošević

- Ivana Tot

- Vesna Gojković Milin

- Maja Petronijević

- Marija Veličković

Naglasio je da se prilikom odlučivanja o kandidatima koje će Odbor predložiti Narodnoj skupštini mora voditi računa da se, zbog propisanog sastava Komisije, predloži najmanje tri kandidata koji imaju položen pravosudni ispit (po članu 191. stav 2. Zakona o javnim nabavkama), odnosno da od četiri kandidata jedan može biti predložen na osnovu člana 191. stav 3. Zakona o javnim nabavkama).

Odbor je, u skladu sa članom 203. Poslovnika Narodne skupštine, obavio razgovor sa kandidatima tako što su se svi kandidati pojedinačno predstavili članovima Odbora.

U diskusiji su učestvovali: Veroljub Arsić, Aleksandra Tomić, Nenad Mitrović, Zoran Zečević, Nebojša Zelenović, Dalibor Jekić i Snežana Paunović.

**DRUGA TAČKA DNEVNOG REDA: Utvrđivanje Predloga odluke o izboru četiri člana Republičke komisije za zaštitu prava u postupcima javnih nabavki**

Nakon obavljenog razgovora sa kandidatima pristupilo se glasanju.

Na osnovu člana 189. stav 2. Zakona o javnim nabavkama („Službeni glasnik RS“, broj 91/19), čl. 55. i 203. Poslovnika Narodne skupštine („Službeni glasnik RS“, broj 20/12 - prečišćen tekst), Odbor za finansije, republički budžet i kontrolu trošenja javnih sredstava, na 20. sednici održanoj 13. aprila 2023. godine, je većinom glasova (11 za, 1 protiv, 3 uzdržana, 1 nije glasao) utvrdio Predlog odluke o izboru četiri člana Republičke komisije za zaštitu prava u postupcima javnih nabavki koji podnosi Narodnoj skupštini.

Odbor je odlučio da Predlog odluke uputi Narodnoj skupštini, sa predlogom da se u skladu sa članom 167. Poslovnika Narodne skupštine donese po hitnom postupku.

Za predstavnika predlagača na sednici Narodne skupštine određen je Veroljub Arsić, predsednik Odbora.

PREDLOG

Na osnovu člana 189. stav 2. Zakona o javnim nabavkama („Službeni glasnik RS“, broj 91/19) i člana 8. stav 1. Zakona o Narodnoj skupštini („Službeni glasnik RS“, broj 9/10),

Narodna skupština Republike Srbije, na \_\_\_\_\_\_\_ sednici Prvog redovnog zasedanja u 2023. godini, održanoj \_\_\_\_ 2023. godine, donela je

**O D L U K U**

**O IZBORU ČETIRI ČLANA REPUBLIČKE KOMISIJE ZA ZAŠTITU PRAVA**

**U POSTUPCIMA JAVNIH NABAVKI**

**I**

Za članove Republičke komisije za zaštitu prava u postupcima javnih nabavki biraju se:

1. Ana Antić, na period od pet godina, počev od 9. juna 2023. godine,

2. Vesna Gojković Milin, na period od pet godina, počev od 9. juna 2023. godine,

3. Vesna Stanković , na period od pet godina, počev od 9. juna 2023. godine,

4 Slaviša Milošević, na period od pet godina, počev od 9. juna 2023. godine.

**II**

Ovu odluku objaviti u „Službenom glasniku Republike Srbije“.

RS broj \_\_\_

U Beogradu,\_\_\_\_ 2023. godine

**NARODNA SKUPŠTINA REPUBLIKE SRBIJE**

PREDSEDNIK

dr Vladimir Orlić

**TREĆA TAČKA DNEVNOG REDA: Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor člana Saveta Komisije za kontrolu državne pomoći**

Veroljub Arsić je podsetio da je Članom 27. stav 8. Zakona o Narodnoj skupštini i članom 44. stav 6. Poslovnika Narodne skupštine propisano da predsednik odbora, za razmatranje pojedinih pitanja iz svog delokruga i pripremu predloga o tim pitanjima, može da obrazuje posebnu radnu grupu, dok je članom 55. Poslovnika propisan delokrug rada Odbora za finansije, republički budžet i kontrolu trošenja javnih sredstava.

Član Saveta Komisije za kontrolu državne pomoći, g. Marko Vidaković, 3. aprila 2023. godine podneo ostavku na funkciju člana Saveta Komisije. Zakonom o kontroli državne pomoći predviđeno je da predsednika i članove Saveta Komisije za kontrolu državne pomoći bira Narodna skupština na predlog Odbora za finansije, republički budžet i kontrolu trošenja javnih sredstava nakon sprovedenog javnog konkursa koji oglašava predsednik Narodne skupštine.

Zakon o kontroli državne pomoći u članu 12. propisuje da odluku o izboru predsednika ili člana Saveta Komisije Narodna skupština donosi većinom glasova svih narodnih poslanika na predlog odbora nadležnog za poslove finansija, a da se izbor vrši po javnom konkursu koji oglašava predsednik Narodne skupštine.

Sledeći praksu koju je ovaj Odbor ustanovio prilikom prvog izbora Saveta Komisije, predložio je da Odbor odlukom obrazuje Radnu grupu u čijem sastavu bi bili članovi Odbora za finansije, republički budžet i kontrolu trošenja javnih sredstava, sa zadatkom da Radna grupa utvrdi ispunjenost uslova u postupku predlaganja kandidata za izbor člana Saveta Komisije za kontrolu državne pomoći po javnom konkursu koji će biti objavljen u „Službenom glasniku RS“, dnevnom listu „Politika“, na internet stranici Narodne skupštine Republike Srbije kao i na internet stranici Komisije za kontrolu državne pomoći. Radnoj grupi će u izvršenju ovog zadatka administrativno-stručnu i tehničku pomoć pružati zaposleni u službi Odbora. Radna grupa počinje sa radom danom donošenja odluke o njenom obrazovanju a završava podnošenjem sveobuhvatnog izveštaja o svom radu Odboru. Takođe, Radna grupa je dužna da o pojedinačnim aktivnostima obaveštava Odbor i svoje predloge podnosi Odboru na usvajanje.

Predložio je kolege Aleksandru Tomić, člana Odbora kao predsednika Radne grupe, Svetozara Vujačića, zamenika člana Odbora za člana Radne grupe i Vladimira Obradovića, člana Odbora za člana Radne grupe.

Na osnovu člana 27. st. 8. Zakona o Narodnoj skupštini („Službeni glasnik RS“, broj 9/10), člana 44. stav 6. a u vezi sa članom 55. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava, na 20. sednici održanoj 13. aprila 2023. godine, je većinom glasova (12 za, 1 protiv, 1 uzdržana, 2 nije glasalo) doneo

**O D L U K U**

**o obrazovanju Radne grupe za utvrđivanje ispunjenosti uslova u postupku predlaganja kandidata za izbor člana Saveta Komisije za kontrolu državne pomoći**

1. OBRAZUJE SE Radna grupa za utvrđivanje ispunjenosti uslova u postupku predlaganja kandidata za izbor člana Saveta Komisije za kontrolu državne pomomći (u daljem tekstu: *Radna grupa*), u sledećem sastavu:

**Predsednik**:

**-** Aleksandra Tomić

**Članovi**:

- Svetozar Vujačić

- Vladimir Obradović

2. Zadatak Radne grupe je da u postupku predlaganja kandidata za izbor člana Saveta Komisije za kontrolu državne pomoći (u daljem tekstu: Komisija), po javnom konkursu koji će biti objavljen u „Službenom glasniku RS“, dnevnom listu „Politika“ i na internet stranici Narodne skupštine Republike Srbije i Komisije za kontrolu državne pomoći, izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu.

3. Radnoj grupi će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

4. Radna grupa počinje sa radom danom donošenja odluke a završava podnošenjem izveštaja o svom radu Odboru. Radna grupa je dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

1. Ova odluka stupa na snagu danom donošenja.

Sednica je završena u 13,45 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović Veroljub Arsić